b'\n_START_ARTICLE_\nLorelai Gilmore\n_START_PARAGRAPH_\nLorelai Victoria Gilmore (f\xc3\xb8dt 1968) er en fiktiv person i tv-serien Gilmore Girls spillet af Lauren Graham. Hun blev opkaldt efter sin farmor, Lorelai "Trix" Gilmore (Marion Ross), og er mor til Rory (Alexis Bledel)._NEWLINE_Hun er opvokset i Hartford, Connecticut._NEWLINE_Hendes velhavende for\xc3\xa6ldre Richard (Edward Herrmann) og Emily (Kelly Bishop) opdrog hende til at bliver en proper ung dame af god familie. De havde planlagt hendes fremtid i samfundet og havde arrangeret, at hun skulle pr\xc3\xa6senteres for samfundet efter sin 16-\xc3\xa5rige f\xc3\xb8dselsdag, men Lorelai var altid rebelsk og afstandstagende fra sin strukturerede, beskyttede opv\xc3\xa6kst. F\xc3\xb8lgerne heraf var graviditet som 16-\xc3\xa5rig, hvor hun f\xc3\xb8dte Rory og opkaldte hende efter sig selv.\n_START_SECTION_\nBiografi\n_START_PARAGRAPH_\nSom teenager datede Lorelai Christopher Hayden (David Sutcliffe), s\xc3\xb8n af Straub (Peter Michael Goetz) og Francine (Cristine Rose), mens de gik i gymnasiet og blev gravid lige f\xc3\xb8r sin samfundsdebut (som 16-\xc3\xa5rig), hvilket gjorde hendes for\xc3\xa6ldre skuffede og fik dem til at skamme sig. Christophers og Lorelais for\xc3\xa6ldre pr\xc3\xb8vede at overbevise dem om, at de skulle gifte sig, hvilket Christopher var rede til, men Lorelai afviste. Da det gik op for hende, at hun havde veer, tog hun en taxa alene til hospitalet._NEWLINE_Efter at hendes datter, Lorelai "Rory" Leigh Gilmore, blev f\xc3\xb8dt, boede hun hos sine for\xc3\xa6ldre i et \xc3\xa5r, f\xc3\xb8r hun l\xc3\xb8b hjemmefra for at finde et job, hvilket hun fandt p\xc3\xa5 "The Independence Inn" i Stars Hollow. Ejeren af kroen, Mia (f\xc3\xb8rst Elizabeth Franz, derefter Kathy Baker), tog hende ind, gav hende et job som reng\xc3\xb8ringsassistent og lod hende og Rory bo i baghaven i et renoveret skur. Lorelai arbejdede sig op gennem \xc3\xa5rene og blev til sidst forfremmet til administrende direkt\xc3\xb8r. P\xc3\xa5 kroen m\xc3\xb8dte hun desuden sin bedste ven og kollega, Sookie St. James (Melissa McCarthy), en talentfuld kok._NEWLINE_Lorelai gik p\xc3\xa5 Hartford Community College og fik en bachelorgrad i forretningsf\xc3\xb8relse, mens hun styrede "The Independence Inn".'